**Julkaistu Helsingin sanomissa 21.1.2020**

**TYÖMARKKINOILLA ON OMA KIELENSÄ**

HS kokosi työmarkkinakielen alkeiden sanakirjan.

Mitä tarkoittaa mapa, napa tai suvaus?

Työmarkkinakieli vilisee lyhenteitä, kuten kikyjä ja tessejä. Palkankorotuksissa puhutaan eurojen ja prosenttien lisäksi yleiskorotuksista, paikallisista eristä ja perälaudoista.

Helsingin sanomat keräsi keskeisiä työmarkkinakielen käsitteitä ja niiden selityksiä.

**Ammattiliitto**

Ammattiliitto valvoo jäsentensä etuja työpaikoilla ensisijaisesti luottamushenkilöiden kautta.

Ammattiliitolla on myös tärkeä asema työmarkkinaneuvotteluissa, sillä ammattiliitot solmivat alan työnantajaliiton kanssa työ – ja virkaehtosopimuksia, joissa sovitaan palkoista ja muista työehdoista.

**Järjestelyerä**

Järjestelyerä on kohdennettu palkankorotuserä, jonka jakamisesta sovitaan esimerkiksi liitto – tai yrityskohtaisesti. Käytetään myös nimityksiä järjestelyvaraerä, järjestelyvara ja liittoerä.

**Keskitetty ratkaisu**

Keskitetty ratkaisu on sopimus, jonka tekevät työmarkkinakeskusjärjestöt.

Vuonna 2017 työnantajien Elinkeinoelämän keskusliitto (EK) muutti sääntöjään ja ilmoitti, että se ei enää tee keskitettyjä ratkaisuja. Siksi nyt eri elojen edustavat liitot neuvottelevat keskenään.

**Kilpailukykysopimus eli kiky**

Vuoden 2016 kesällä keskusjärjestöt allekirjoittivat kilpailukykysopimuksen, jonka oli määrä kohentaa yritysten ja talouden kustannuskilpailukykyä.

Sopimus tarkoitti palkantason jäädyttämistä, sosiaalivakuutusmaksujen siirtoa työnantajilta työntekijöille ja julkisella puolella lomarahojen leikkauksia määräajaksi.

Eniten kiistaa syntyi työajan pidennyksestä 24 tunnilla vuodessa ilmankorvausta.

Työnantajien tulkinnan mukaan työaika piteni pysyvästi, työntekijöiden mukaan väliaikaisesti.

**Kolmikanta**

Kolmikanta on asioiden sopimista ja yhteistyötä niin, että neuvotteluihin osallistuvat työnantajajärjestöt, palkansaajajärjestöt ja valtio eli maan hallitus.

**Kuoppakorotus**

Kuoppakorotus on yleisestä ansiokehityksestä jälkeen jääneille aloille, ammattiryhmille tai työntekijöille sovittu palkankorotus, joka on korkeampi kuin muilla.

**Kustannusvaikutus**

Kustannusvaikutus tarkoittaa sopimuksen palkankorotusten ja laadullisten parannusten todellisia kustannuksia työnantajalle.

**Liittokierros**

Liittokierroksella, joka on nytkin meneillään, työehdoista sovitaan ammattiliittojen ja työnantajaliittojen välillä.

**Matalapalkkaerä eli mapa**

Matalapalkkaerä on palkankorotuserä, joka määräytyy alan matalapalkkaisuuden perusteella. Käytetään myös lyhennystä mapa.

**Myötätuntolakko eli tukilakko**

Myötätuntolakolla osoitetaan tukea jonkin toisen alan tai toimipaikan lakkoilevia työntekijöitä kohtaan.

Myötätuntolakot ovat sallittuja silloinkin, kun työehtosopimus on voimassa.

**Naispalkkaerä eli napa**

Naispalkkaerä on palkankorotuksiin varattu erä, jonka tarkoituksena on tasoittaa naisten ja miesten välisiä palkkaeroja. Käytetään myös lyhennettä napa.

**Normaalisitova työehtosopimus**

Normaalisitova työehtosopimus velvoittaa niitä osapuolia, jotka ovat allekirjoittaneet työehtosopimuksen. Normaalisitova työehtosopimus voi muuttua yleissitovaksi työehtosopimukseksi, jos järjestäytyneiden työnantajien palveluksessa on riittävän suuri osa alan työntekijöistä.

**Paikallinen erä**

Paikallinen erä on palkankorotus, jonka jakamisesta sovitaan yrityskohtaisesti eli paikallisesti.

**Paikallinen sopiminen**

Paikallinen sopimus on sopimista yritys- tai työpaikkatasolla sekä virastoissa ja laitoksissa. Paikallisesti asioihin voidaan sopia myös työehtosopimuksen määräyksistä poiketen, jos se on lain ja työehtosopimuksen mukaan mahdollista.

**Palkkaliukuma**

Palkkaliukuma on sopimuskauden aikana syntynyt ansioiden nousun ja työehtosopimuksissa sovittujen ansioiden nousun ja työehtosopimuksissa sovitun palkankorotusten välinen erotus.

**Partit**

Työmarkkinaosapuolet kutsuvat itseään parteiksi korostaessaan etenkin sitä, ettei poliitikkojen tulisi sekaantua neuvotteluihin työehtosopimuksista.

**Perälauta**

Perälauta tarkoittaa työehtosopimuksen määräyksestä, jossa säädetään miten menetellään, ellei paikallisesti ole sovittu toisin. Jos joissain asiassa ei päästä työpaikalla yksimielisyyteen, noudatetaan työehtosopimuksen määräyksiä eli perälautaa.

**Prosenttilinja**

Prosenttilinjassa kaikille palkansaajille sovitaan suhteellisesti eli prosentuaalisesti yhtä suuret palkankorotukset.

**Päänavaaja**

Päänavaajiksi kutsutaan liittoja, jotka ensimmäisinä allekirjoittavat työehtosopimuksen-

Kilpailukykysopimuksen yhteydessä oli määrä synnyttää myös niin sanottu Suomen malli, jossa vientiteollisuuden sopimukset muodostaisivat palkankorotusten yleisen linjan, jota muutkin alat eivät ylittäisi. Etenkään julkisen puolen työntekijäjärjestöt eivät tätä hyväksy.

**Sekalinja**

Palkankorotusratkaisussa sovitaan korotukseksi x senttiä mutta kuitenkin vähintään y prosenttia.

Sekalinja suosii matalapalkkalaisia.

**Sopimukseton tila**

Kun vanhan sopimuksen voimassaoloaika päättyy, alkaa sopimukseton tila. Silloin noudatetaan yhä vanhan sopimuksen ehtoja, mutta työrauhavelvoitetta ei ole, eli silloin lakot ja muut työtaistelut ovat laillisia.

**Sukupuolivaikutusten arviointi eli suvaus**

Keskusjärjestöt ovat julkaisseet suosituksen sopimusten sukupuolivaikutusten arvioinnista työpaikoilla. Käytetään myös lyhennettä suvaus.

**Tulopoliittinen kokonaisratkaisu eli tupo**

Tulopoliittinen kokonaisratkaisu eli tupo on sopimus, jossa ovat mukana niin työmarkkinoiden keskusjärjestöt kuin Suomen hallituskin. Niitä ei enää ole tarkoitus tehdä.

**Työehtosopimus (TES)/ virkaehtosopimus(VES)**

Työehtosopimuksista sopivat työntekijä- ja työnantajaliitot. Niistä sovitaan esimerkiksi palkoista, työajoista ja lomista. Sovitut edut ovat vähimmäisehtoja, joita ei saa alittaa.

**Työsulku**

Työsulku on työnantajan työtaistelutoimi. Silloin työntekijä ei pääse töihin eikä hänelle makseta palkkaa.

**Keskusjärjestöt**

Eri alojen palkansaajia edustavat ammattiliitot kuuluvat kolmeen keskusjärjestöön.

Myös eri alojen työnantajia edustavat liitot ovat järjestäytyneet omiin keskusjärjestöihinsä. Työnantajien keskusjärjestöjä on neljä. Palkansaajakeskusjärjestöt ovat Suomen ammattiliittojen keskusjärjestö SAK, toimihenkilöjärjestö STTK ja korkeakoulutettujen keskusjärjestö Akava.

Työnantajakeskusjärjestöjä ovat yksityissektoria edustava Elinkeinoelämän keskusliitto, KT Kuntatyönantajat, Valtion työmarkkinalaitos(VTML) ja Kirkon työmarkkinalaitos.

**Työrauha**

Kun sopimukset ovat voimassa, kaikki niitä koskevat työtaistelutoimet on kielletty.

Työntekijöillä on kuitenkin mahdollisuus ryhtyä luonteeltaan poliittisiin työtaisteluihin myös silloin,

kun työehtosopimus on voimassa. Myös myötätuntolakot ovat sallittuja. Virkamiesten ja

viranhaltijoiden poliittiset lakot ja mielenosoituslakot ovat laittomia.

**Valtakunnansovittelija**

Valtakunnansovittelija sovittelee ammatti – ja työnantajaliiton välisiä työehtosopimuksiin liittyviä

riitoja.

Sovittelija auttaa osapuolia hakemaan ratkaisua työriidoissa, jotka uhkaavat työrauhaa.

Tällä hetkellä valtakunnansovittelijana on Vuokko Piekkala.

**Yleiskorotus**

Yleiskorotus on työehtosopimuksessa sovittu euron- tai prosenttimääräinen palkankorotus, joka

maksetaan kaikille sopimuksen piiriin kuuluville.

**Yleissitova työehtosopimus**

Yleissitova sopimus koskee myös yrityksiä, jotka eivät ole työehtosopimuksen tehneen

työnantajaliiton jäseniä.

Yleissitovaa työehtosopimusta on noudatettava kaikissa toimialalla toimivissa yrityksissä.